CELEX: C2005/182/56
Language: da
Date: 2005-07-23 00:00:00
Title: Sag C-219/05: Sag anlagt den 18. maj 2005 af Kommissionen for De Europæiske Fællesskaber mod Kongeriget Spanien

23.7.2005   
            
            
               DA
            
            
               Den Europæiske Unions Tidende
            
            
               C 182/32
            
         Sag anlagt den 18. maj 2005 af Kommissionen for De Europæiske Fællesskaber mod Kongeriget Spanien
   (Sag C-219/05)
   (2005/C 182/56)
   Processprog: spansk
   Ved De Europæiske Fællesskabers Domstol er der den 18. maj 2005 anlagt sag mod Kongeriget Spanien af Kommissionen for De Europæiske Fællesskaber ved D. Recchia samt abogados J. Rivas Andrés og J. Gutiérrez Gisbert, som befuldmægtigede, og med valgt adresse i Luxembourg.
   Kommissionen har nedlagt følgende påstande:
   
               1.
            
            
               Det fastslås, at Kongeriget Spanien har tilsidesat sine forpligtelser i henhold til artikel 3 og 4 samt artikel 5, stk. 2, i Rådets direktiv 91/271/EØF af 21. maj 1991 om rensning af byspildevand (1), idet det ikke foretager en passende rensning af byspildevand fra Sueca, fra denne bys omegn og fra visse kommuner i La Ribera (Valencia), før det udledes til et område, som er erklæret for følsomt område.
            
         
               2.
            
            
               Kongeriget Spanien tilpligtes at betale sagens omkostninger.
            
         Søgsmålsgrunde og væsentligste argumenter:
   
               —
            
            
               Tilsidesættelse af de forpligtelser, som påhviler Kongeriget Spanien i henhold til direktivets artikel 3: ifølge denne bestemmelse skal medlemsstaterne sikre, at der senest den 31. december 1998 etableres kloaknet for byområder med over 10 000 personækvivalenter, når de udleder byspildevand til vandrecipienter, der betragtes som »følsomme områder«. Byområdet Sueca og hovedparten af byområderne i La Ribera-regionen i provincen Valencia har en befolkning med over 10 000 personækvivalenter og udleder deres byspildevand til et område, der er blevet erklæret for »følsomt område«. Imidlertid er der ikke endnu ikke blevet etableret kloaknet for alt byspildevand fra disse byområder.
            
         
               —
            
            
               Tilsidesættelse af de forpligtelser, som påhviler Kongeriget Spanien i henhold til direktivets artikel 4 og 5: disse to bestemmelser pålægger medlemsstaterne inden den 31. december 1998 at foretage en mere vidtgående rensning end sekundær rensning af byspildevand fra byområder med over 10 000 indbyggere, før det udledes til følsomme områder. Imidlertid undergår alt byspildevand fra Sueca ikke en mere vidtgående rensning end sekundær rensning, før det udledes til et følsomt havområde. Størstedelen af byspildevandet fra byområderne i La Ribera-regionen undergår heller ikke en passende rensning, før det udledes til dette følsomme område. De byområder, som er beliggende ved kysten i omegnen af Sueca (El Perelló, Les Pameres, Mareny de Barraquetes, Playa del Rey et Boga de Mar), og som om sommeren tæller fra 37 000 til 51 000 indbyggere, foretager kun en sekundær rensning af byspildevandet, før det udledes til nævnte følsomme område.
            
         
      (1)  EFT L 135 af 30.5.1991, s. 40.